مجاپہت

مَجاپَہِت (جاوی: ꦩꦗꦥꦲꦶꦠ꧀، جاوی تلفظ: [موژوپائٹ]  یا [مَجاپائٹ] ، سنسکرت: मजापहित، تلفظ: مَجاپَہِتا)، جسے وِلواٹِکت بھی کہا جاتا ہے (جاوی: ꦮꦶꦭ꧀ꦮꦠꦶꦏ꧀ꦠ؛ تلفظ: [وِلواٹِکٹا]، سنسکرت: विल्वतिक्त، تلفظ: وِلواٹِکتا)، جنوب مشرقی ایشیا کی جاوی ہندو۔ بدھ بحری سلطنت تھی جو جاوا کے جزیرے (موجودہ انڈونیشیا) میں قائم تھی۔ عہدِ عروج میں فوجی فتوحات کے بعد اس کی سلطنت اور اس کی ما تحت ریاستوں کا علاقہ تقریباً پورے نوسانتارا مجمع الجزائز تک پھیلا ہوا تھا، جو ایشیا اور اوقیانوسیہ دونوں کو محیط تھا۔ ایک خانہ جنگی کے بعد (جس نے ما تحت ریاستوں پر اس کی گرفت کمزور کر دی) سلطنت بتدریج زوال کا شکار ہوئی اور 1527ء میں سلطنت دمق کے حملے کے نتیجے میں ختم ہو گئی۔ مجاپہت کے زوال کے بعد جاوا میں اسلامی سلطنتوں کا عروج ہوا۔

یہ سلطنت 1292ء میں رادن وجایا نے قائم کی۔ منگول حملے کے بعد مجاپہت سلطنت طاقت میں آئی اور ملکہ تریبُھوَن وِجَیَتُنگ دَیوی اور ان کے بیٹے ہَیَم وُروک کے دور میں اپنی بلندی کو پہنچی۔ چودھویں صدی عیسوی کے وسط میں ان کی حکومت فتوحات سے عبارت تھی جو پورے جنوب مشرقی ایشیا تک پھیل گئیں۔ اس کامیابی کا سہرا مشہور وزیر اعظم گجا مد کے سر بھی باندھا جاتا ہے۔ 1365ء میں تحریر کردہ نگر کرت گام کے مطابق مجاپہت 98 ما تحت ریاستوں پر مشتمل ایک وسیع سلطنت تھی، جو سُماترا سے نیا گنی تک پھیلی ہوئی تھی اور اس میں موجودہ انڈونیشیا، سنگاپور، ملائیشیا، برونائی، جنوبی تھائی لینڈ، مشرقی تیمور اور جنوب مغربی فلپائن (خصوصاً سُولو جزائر) کے علاقے شامل تھے۔ تاہم مجاپہت کے اثر و رسوخ کے درست دائرے اور اس کی ما تحت ریاستوں سے اس کے تعلق کی نوعیت کے بارے میں مؤرخین کے درمیان بحث جاری ہے۔ اسی طرح یہ سوال بھی زیر بحث ہے کہ مجاپہت کو کس حد تک ایک باقاعدہ سلطنت سمجھا جا سکتا ہے۔

مجاپہت جنوب مشرقی ایشیا کی آخری بڑی ہندو۔ بدھ سلطنتوں میں سے ایک تھی اور اسے انڈونیشیا اور خطے کی تاریخ کی سب سے طاقتور سلطنتوں میں شمار کیا جاتا ہے۔ بعض اوقات اسے جدید انڈونیشیا کی سرحدوں کے پیش خیمہ کے طور پر بھی دیکھا جاتا ہے۔ اس کا اثر موجودہ انڈونیشیا کی حدود سے بھی باہر تک پہنچا تھا اور اس بارے میں بہت سی تحقیقات کی گئی ہیں۔

حواشی

 حوالہ جات 

زمرہ:ایشیا میں 1293ء کی تاسیسات
زمرہ:تھائی تاریخ کے سابقہ ممالک
زمرہ:تاریخ ملائیشیا کے سابقہ ممالک
زمرہ:تاریخی ہندو سلطنتیں
زمرہ:جزیرہ ممالک
زمرہ:جنوب مشرقی ایشیا کی سابقہ بادشاہتیں
زمرہ:سیام میں تیرہویں صدی
زمرہ:شجرات نسب
زمرہ:فلپائن میں ہندومت
زمرہ:1293ء میں قائم ہونے والے ممالک اور علاقے
زمرہ:1527ء کی ایشیا میں تحلیلات
زمرہ:1527ء میں تحلیل ہونے والی ریاستیں اور عملداریاں